**Všeobecne záväzné nariadenie č. 7 /2019**

**Obce Lemešany**

**o miestnej dani za psa chovaného na území obce Lemešany**

Obecné zastupiteľstvo obce Lemešany na základe originálneho výkonu samosprávy podľa § 6 ods. 1 zákona č. 369/1990 Zb. o obecnom zriadení v znení neskorších predpisov v spojení s ustanovením § 29 zákona NR SR č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov vydáva toto všeobecne záväzné nariadenie (ďalej len „VZN“).

**§ 1**

**Úvodné ustanovenie**

Základné náležitosti o miestnej dani za psa sú ustanovené v § 22 až § 29 zákona NR SR
č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (ďalej len „zákon“).

**§ 2**

**Základné ustanovenie**

Obec Lemešany ako správca dane (ďalej len „správca dane“) týmto VZN a za podmienok určených zákonom a týmto VZN zavádza s účinnosťou od 1. 1. 2020 miestnu daň za psa.

**§ 3**

**Predmet úpravy VZN**

Predmetom tohto VZN je určenie náležitosti miestnej dane za psa podľa splnomocňovacieho ustanovenia § 29 zákona správcom dane.

**§ 4**

**Vymedzenie predmetu dane**

Predmetom dane za psa je pes starší ako 6 mesiacov chovaný na území obce Lemešany právnickou alebo fyzickou osobou.

**§ 5**

**Sadzby dane**

 Správca dane určuje sadzbu dane je za jedného psa a kalendárny rok za psa následovne:

1. za psa chovaného v rodinnom dome, rekreačnej chate, záhrade, v objektoch na pozemkoch firiem a organizácií **8,00 €**
2. za psa chovaného v bytovom dome **12,00 €**

**§ 6**

**Oslobodenie od dane**

Od dane za psa sú oslobodené fyzické osoby, ktoré:

1. sú držiteľom preukazu ZŤP,
2. majú vek nad 65 rokov a sú osamelo žijúci

**§ 7**

**Zrušovacie ustanovenie**

Týmto VZN sa zrušuje Všeobecne záväzné nariadenie obce Lemešany č. 2/2012 .

**§ 8**

**Záverečné ustanovenie**

Na tomto VZN obce Lemešany sa uznieslo obecné zastupiteľstvo obce Lemešany dňa 11. 12. 2019 svojím uznesením č.60 a toto VZN nadobúda účinnosť **1. januára 2020**.

 Ing. Marko Bučko

 starosta obce

Vyvesené na úradnej tabuli: 26. novembra 2019

Zvesené z úradnej tabule: 11. decembra 2019